b'\n_START_ARTICLE_\nAnyLogic\n_START_SECTION_\nAnyLogic ir Java\n_START_PARAGRAPH_\nAnyLogic turi grafin\xc4\x99 programavimo s\xc4\x85saj\xc4\x85, kuri taip pat leid\xc5\xbeia papildomai \xc4\xaf kompiuterinio modelio elementus \xc4\xafterpti Java programos kodus. Java kalbos panaudojimas kuriant modelius leid\xc5\xbeia juos eksportuoti \xc4\xaf vadinamuosius Java apletus, kuriuos galima atidaryti tiesiogiai interneto nar\xc5\xa1ykl\xc4\x97je\xc2\xa0\xe2\x80\x93 taip modelius galima si\xc5\xb3sti kitiems vartotojams, nepriklausomai nuo to, kokias operacines sistemas jie naudoja. Profesionali versija leid\xc5\xbeia kurti ir nepriklausomas Java programas (Java runtime applications).\n_START_SECTION_\nDaugiametodinis kompiuterinis modeliavimas\n_START_PARAGRAPH_\nAnyLogic leid\xc5\xbeia tame pa\xc4\x8diame modelyje naudoti bet kuriuos modeliavimo b\xc5\xabdus: Sistem\xc5\xb3 dinamikos, Diskre\xc4\x8di\xc5\xb3 \xc4\xafvyki\xc5\xb3, Agent\xc5\xb3._NEWLINE_Sistem\xc5\xb3 dinamika ir diskre\xc4\x8di\xc5\xb3 \xc4\xafvyki\xc5\xb3 modeliavimas yra tradiciniai modeliavimo metodai, agent\xc5\xb3 modeliai yra pakankamai nauja kompiuterinio modeliavimo sritis. Sistem\xc5\xb3 dinamikoje paprastai laikoma, kad laikas eina tolygiai ir nagrin\xc4\x97jami nuolatiniai procesai, diskre\xc4\x8di\xc5\xb3 \xc4\xafvyki\xc5\xb3 bei agent\xc5\xb3 modeliu atveju da\xc5\xbeniausiai procesai \xe2\x80\x9eper\xc5\xa1oka\xe2\x80\x9c i\xc5\xa1 vienos b\xc5\xabsenos \xc4\xaf kit\xc4\x85, tai yra laikas gali kisti ir diskre\xc4\x8diai._NEWLINE_Sistem\xc5\xb3 dinamika ir diskre\xc4\x8di\xc5\xb3 \xc4\xafvyki\xc5\xb3 modeliavimas jau gana seniai d\xc4\x97stomi \xc4\xafvairi\xc5\xb3 specialybi\xc5\xb3 studentams, pavyzd\xc5\xbeiui, valdymo, ekonomikos, technini\xc5\xb3 bei tiksli\xc5\xb3j\xc5\xb3 moksl\xc5\xb3, ta\xc4\x8diau sistem\xc5\xb3 su agentais modeliavimas yra pakankamai nauja, vis labiau populiar\xc4\x97janti modeliavimo bei mokslini\xc5\xb3 tyrim\xc5\xb3 sritis, leid\xc5\xbeianti susieti skirtingus modeliavimo b\xc5\xabdus ir detaliau nagrin\xc4\x97ti sud\xc4\x97tingas sistemas, kuriose vyksta tarpusavyje susij\xc4\x99 procesai, da\xc5\xbenai gana skirtingos kilm\xc4\x97s._NEWLINE_Modeliavimo b\xc5\xabdai priklauso nuo pasirenkam\xc5\xb3 abstrakcijos lygi\xc5\xb3. Sistem\xc5\xb3 dinamikoje paprastai abstrakcijos lygis b\xc5\xabna did\xc5\xbeiausias, diskre\xc4\x8di\xc5\xb3 \xc4\xafvyki\xc5\xb3\xc2\xa0\xe2\x80\x93 nuo vidutinio iki ma\xc5\xbeo, o agent\xc5\xb3 modeliuose gali b\xc5\xabti labai \xc4\xafvairus\xc2\xa0\xe2\x80\x93 nuo \xe2\x80\x9e\xc5\xbeemo\xe2\x80\x9c lygio agent\xc5\xb3, pavyzd\xc5\xbeiui, vairuotoj\xc5\xb3, p\xc4\x97s\xc4\x8di\xc5\xb3j\xc5\xb3, automobili\xc5\xb3, konvejerio robot\xc5\xb3, \xe2\x80\x9evidutinio\xe2\x80\x9c\xc2\xa0\xe2\x80\x93 nam\xc5\xb3 \xc5\xabki\xc5\xb3, parduotuv\xc4\x97s lankytoj\xc5\xb3, iki \xe2\x80\x9eauk\xc5\xa1to\xe2\x80\x9c, pavyzd\xc5\xbeiui, konkuruojan\xc4\x8di\xc5\xb3 \xc4\xafmoni\xc5\xb3._NEWLINE_AnyLogic leid\xc5\xbeia naudotis visais trimis b\xc5\xabdais tame pa\xc4\x8diame modelyje. Pavyzd\xc5\xbeiui, kuriant gamybos \xc4\xafmon\xc4\x97s model\xc4\xaf, sunkve\xc5\xbeimiai, i\xc5\xa1gabenantys produkcij\xc4\x85, gali b\xc5\xabti sumodeliuoti kaip nepriklausomi agentai, o pati gamyba vykdoma naudojant diskre\xc4\x8di\xc5\xb3 \xc4\xafvyki\xc5\xb3 model\xc4\xaf._NEWLINE_Arba gaminio vartotojai gali b\xc5\xabti agentai, ta\xc4\x8diau apibendrinta rinkos informacija, tokia kaip vartojimo poky\xc4\x8diai, pardavim\xc5\xb3 pajamos, patenka \xc4\xaf modelio, naudojan\xc4\x8dio sistem\xc5\xb3 dinamikos modeliavimo principus, dal\xc4\xaf._NEWLINE_Toks mi\xc5\xa1rus modeliavimo metodas leid\xc5\xbeia sukurti modelius, tiksliau apra\xc5\xa1an\xc4\x8dius tiriamas sistemas, tuo metu kai atskirai naudojami modeliavimo b\xc5\xabdai ver\xc4\x8dia priimti daug supaprastinim\xc5\xb3 ir kompromis\xc5\xb3, turin\xc4\x8di\xc5\xb3 neigiam\xc4\x85 \xc4\xaftak\xc4\x85 gaunam\xc5\xb3 rezultat\xc5\xb3 tikslumui.\n_START_SECTION_\nModeli\xc5\xb3 animacija\n_START_PARAGRAPH_\nAnyLogic palaiko interaktyvi\xc4\x85 2D ir 3D animacij\xc4\x85._NEWLINE_AnyLogic leid\xc5\xbeia vartotojams importuoti CAD br\xc4\x97\xc5\xbeinius ir DXF failus, ir ant j\xc5\xb3 vizualizuoti modelius. \xc5\xa0i funkcija gali b\xc5\xabti naudojama modeliuoti gamybos procesus objekt\xc5\xb3 viduje, pvz., gamyklos, sand\xc4\x97lio, ligonin\xc4\x97s darb\xc4\x85. Ji da\xc5\xbeniausiai naudojam\xc5\xb3 diskre\xc4\x8di\xc5\xb3 \xc4\xafvyki\xc5\xb3 (paremt\xc5\xb3 proces\xc5\xb3 eiga) gamybos, sveikatos, civilin\xc4\x97s in\xc5\xbeinerijos ar statybos modeliuose. AnyLogic programin\xc4\x97 \xc4\xafranga taip pat palaiko 3D animacij\xc4\x85 ir turi 3D objekt\xc5\xb3 bibliotek\xc4\x85, apiman\xc4\x8di\xc4\x85 \xc4\xafvairi\xc5\xb3 pramon\xc4\x97s \xc5\xa1ak\xc5\xb3, \xc4\xafskaitant pastat\xc5\xb3, keli\xc5\xb3, gele\xc5\xbeinkelio, j\xc5\xabr\xc5\xb3, transporto, energetikos, sand\xc4\x97liavimo, ligonini\xc5\xb3, oro uost\xc5\xb3, prekybos centr\xc5\xb3 ir kitus objektus._NEWLINE_Modeliai gali tur\xc4\x97ti ir s\xc4\x85saj\xc4\x85, leid\xc5\xbeian\xc4\x8di\xc4\x85 vartotojams keisti eksperiment\xc5\xb3 konfig\xc5\xabracij\xc4\x85 ir pradinius duomenis.\n_START_SECTION_\nModelio integracija su kita programine \xc4\xafranga\n_START_PARAGRAPH_\nAnyLogic modeliai gali b\xc5\xabti eksportuojami kaip Java aplikacijos, kurias galima paleisti atskirai arba integruoti su kita programine \xc4\xafranga. Pavyzd\xc5\xbeiui, eksportuotas AnyLogic modelis gali b\xc5\xabti integruotas kaip papildomas modulis ERP, MRP ir TMS sistemose. Kitas tipi\xc5\xa1kas panaudojimas\xc2\xa0\xe2\x80\x93 AnyLogic modelio integracija su TXT, MS Excel ar MS Access failais arba duomen\xc5\xb3 baz\xc4\x97mis (MS SQL, MySQL, Oracle, ir kt.). Be to, AnyLogic modeliai gali tur\xc4\x97ti ir savo apima savo HSQLDB duomen\xc5\xb3 bazes.\n_START_SECTION_\nNemokama mokomoji versija\n_START_PARAGRAPH_\n2015 metais i\xc5\xa1leista AnyLogic Personal Learning Edition (PLE) kuri\xc4\x85 galima naudoti savi\xc5\xa1vietos ir mokymosi tikslais. Ji turi funkcij\xc5\xb3 apribojim\xc5\xb3, be to, sukurti modeliai apribojami dyd\xc5\xbeiu. _NEWLINE_Vie\xc5\xa1\xc5\xb3j\xc5\xb3 mokslini\xc5\xb3 tyrim\xc5\xb3 ir \xc5\xa1vietimo \xc4\xafstaig\xc5\xb3 vartotojai gali \xc4\xafsigyti University Researcher licencij\xc4\x85, kuri neturi modelio dyd\xc5\xbeio apribojimo ir turi dal\xc4\xaf Professional licencijos funkcionalumo.\n_START_SECTION_\nanyLogistix\xc2\xa0\xe2\x80\x93 tiekimo grandin\xc4\x97s optimizavimo programin\xc4\x97 \xc4\xafranga\n_START_PARAGRAPH_\nAnyLogic neturi bibliotekos, skirtos tiekimo grandini\xc5\xb3 modeliavimui, tod\xc4\x97l The AnyLogic Company suk\xc5\xabr\xc4\x97 atskir\xc4\x85 programin\xc4\x99 \xc4\xafrang\xc4\x85\xc2\xa0\xe2\x80\x93 anyLogistix. Tai i\xc5\xa1 esm\xc4\x97s AnyLogic pagrindu sukurtas spin-off produktas. anyLogistix pristatyta 2014 metais, pavadinta AnyLogic Logistics Network Manager, o pavadinimas pakeistas \xc4\xaf anyLogistix 2015 metais._NEWLINE_anyLogistix remiasi AnyLogic varikliu, GIS, ir nauja grafine vartotojo s\xc4\x85saja. Ji taip pat turi specialiai tiekimo grandini\xc5\xb3 projektavimui ir optimizavimui pritaikytus metodus ir algoritmus. anyLogistix yra visi\xc5\xa1kai integruota su AnyLogic, pavyzd\xc5\xbeiui, AnyLogic gali b\xc5\xabti naudojamas vidiniams anyLogistix objektams, kaip sand\xc4\x97liai, gamyklos, tiek\xc4\x97jai, prek\xc4\x97s, transportavimo taisykl\xc4\x97s ir pan., kurti.'